Görünmür (Növrəs İman)
Bir maralı əldən gedən səyyadam,
Hey gəzirəm bu dağları, görünmür. 
Həsrətindən çox qəmginəm, naşadam, 
Var sinəmdə nə dağları, görünmür.

Firqətli Məcnunam, Leyli sorağım, 
Ləhcəli bülbülüm, zinətli bağım, 
İstəkli cananım, işrətli çağım 
Unudubdu yaylaqları, görünmür.

Xudaya, rəhm eylə, özün təhrə çək, 
Zikr olur kalamın dilimdə tək-tək. 
Belə intizarlı Novrəs İman tək 
Gözü yolda var ağları, görünmür.

XX əsrin qoşmaları